b"\n_START_ARTICLE_\nCorvey\n_START_SECTION_\nHistorie\n_START_PARAGRAPH_\nBenediktinerklosteret ble grunnlagt av keiser Ludvig\xc2\xa0I i 815. De f\xc3\xb8rste munkene kom fra Corbie kloster (dagens Frankrike), og klosteret fikk derfor navnet Corbeia nova (\xc2\xabdet nye Corbie\xc2\xbb), som etter hvert ble til Corvey. 822 ble klosteret flyttet til dagens plassering, og i 836 ble relikvien av den hellige Vitus flyttet hit (fra Saint-Denis ved Paris). Basilikaen ble ferdigstilt i 844, og var den gang den st\xc3\xb8rste bygningen i Nord-Tyskland._NEWLINE_Fra 1100-tallet var Corvey et rikskloster, dvs. abbeden var verdslig hersker over et territorium p\xc3\xa5 150\xc2\xa0km\xc2\xb2 og om lag 12\xc2\xa0000 innbyggere. P\xc3\xa5 1500-tallet ble Corvey s\xc3\xa5gar et fyrsteabbedi, som vil si at abbeden fikk tildelt fyrsterangen og hadde personlig m\xc3\xb8terett ved riksdagen._NEWLINE_Under tretti\xc3\xa5rskrigen ble klosteret \xc3\xb8delagt, og et av datidens viktigste bibliotek gikk opp i flammer. 1667 var gjenoppbyggingen av klosteret \xe2\x80\x93 n\xc3\xa5 i barokkstil \xe2\x80\x93 fullf\xc3\xb8rt._NEWLINE_Etter \xc3\xa5 ha ligget under biskopen av Paderborn i alle \xc3\xa5r, ble klosteret immediat i 1779. Det var n\xc3\xa5 alts\xc3\xa5 ikke bare et fyrste-, men ogs\xc3\xa5 et territorialabbedi. Etter s\xc3\xb8knad av abbeden ble klosteret opphevet i 1792 og samtidig opph\xc3\xb8yet til bisped\xc3\xb8mme av pave Pius VI. Fyrsteabbed Johann Karl Theodor von Brabeck ble dermed fyrstebiskop. Han ble etterfulgt av Ferdinand von L\xc3\xbcninck i 1794. Tiden som bisped\xc3\xb8mmet varte imidlertid ikke lenge: Allerede i 1803 ble bisped\xc3\xb8mmet sekularisert og falt til grevene av Nassau-Dietz (fra 1806 Nassau-Oranien). Etter Wienerkongressen kom omr\xc3\xa5det i 1815 til Preussen, som ga slottet (dvs. den barokke klosterbygningen) og fyrstetittelen \xc2\xabav Corvey\xc2\xbb til grev Viktor Amadeus av Hessen-Rotenburg. Bisped\xc3\xb8mmet ble opphevet etter den andre biskopens d\xc3\xb8d i 1825, hvorp\xc3\xa5 omr\xc3\xa5det p\xc3\xa5 det kirkelige plan falt tilbake til Paderborn bisped\xc3\xb8mme. Fyrstetittelen gikk p\xc3\xa5 sin side etter Viktor Amadeus' d\xc3\xb8d i 1834 over p\xc3\xa5 fyrstehuset Hohenlohe-Waldenburg-Schillingsf\xc3\xbcrst, som fremdeles eier slottet.\n_START_SECTION_\nVerdensarv\n_START_PARAGRAPH_\nCorvey ble i 2014 oppf\xc3\xb8rt p\xc3\xa5 UNESCOs verdensarvliste."